
Бжьыхьэ сессиер иухащ
Дыгъэгъазэм и 24-м Къэбэрдей-Балъкъэр Республикэм и Парламентым и етхуанэ хэхыгъуэм бжьыхьэ сессием хиубыдэ и ужьрей зэIущIэр екIуэкIащ. Парламентым и спикер Егоровэ Татьянэ абы щытепсэлъыхьыжащ республикэм законхэр къыдэзыгъэкI и органым 2015 гъэм зэфIигъэкIахэм.
Депутатхэм я зэфIэкIыр нэхъыбэу зыхуэунэтIауэ щытар гъащIэм и IэнатIэ псори егъэфIэкIуэнымкIэ лъабжьэу увын хабзэ мардэхэр гъэхьэзырынырщ. Къащта законхэм и Iыхьэ щанэ хуэдизыр зыхуэ- гъэзар къэрал ухуэкIэрщ, цIыхухэм я хуитыныгъэхэр, жылагъуэ шынагъуэншагъэр къызэгъэпэщынырщ, щIыпIэ уна-фэр зэрызэрагъакIуэр егъэфIэкIуэнырщ. Къыхэгъэщыпхъэщ, КъБР-м и Конституцэм зэхъуэкIыныгъэ щхьэхуэхэр зэрыхалъхьар, «КъБР-м и Парламентым и депутатым и статусым и IуэхукIэ» Закон къызэращтар. Илъэсым къриубыдэу зыбжанэрэ зэхъуэкIыныгъэхэр халъ- хьащ КъБР-м Административнэ къуаншагъэхэмкIэ и кодексым, республикэм хэхыныгъэм теухуа и законодательствэм.
Парламентым и иужьрей зэIущIэм теухуа отчёт ди газетым и къыкIэлъыкIуэ къыдэкIыгъуэм тетынущ.
* * *
Правительствэм КъБР-м и бюджетыр зэригъэзэщIар депутатхэм я пащхьэ ирелъхьэ
КъБР-м и Парламентым дыгъэгъазэм и 24-м иригъэкIуэкIа кIэух зэIущIэм 2015 гъэм республикэ бюджетыр гъэзэщIа зэрыхъуам теухуауэ Правительствэм отчёт щищIащ.
Депутатхэм я пащхьэ къыщыпсэлъа КъБР-м ФинансхэмкIэ и министр Лыхь Заур Парламентым и пащхьэ ирилъхьащ дызэрыт илъэсым и щIышылэ — фокIадэ мазэхэм къриубыдэу къапщытэжа бжыгъэхэр. Ахэр щыхьэт тохъуэ хэхъуэхэмкIи хэщIхэмкIи нэгъабэ елъытауэ Iуэхур зэрынэхъыфIыр.
Правительствэм мазибгъум зэфIигъэкIахэм ятеухуа тхыгъэ щхьэхуэ ди газетым и къыкIэлъыкIуэ къыдэкIыгъуэм тетынущ.
